Predkladacia správa

	Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky Ministerstvo financií Slovenskej republiky, ako príslušný ústredný orgán štátnej správy, predkladá na rokovanie vlády Slovenskej republiky návrh skupiny poslancov Národnej rady Slovenskej republiky na vydanie zákona o čiastočnom odškodnení vkladateľov do nebankových subjektov.

	Cieľom navrhovaného zákona je upraviť podmienky na čiastočné odškodnenie osôb, ktoré boli vkladateľmi do nebankových subjektov.

Predkladaný návrh zákona navrhuje úpravu podmienok na čiastočné odškodnenie osôb, ktoré boli vkladateľmi do finančných inštitúcií HORIZONT SLOVAKIA, a.s., B.M.G. INVEST, s.r.o., DRUKOS, a.s., BDV družstvo, AUTODRUKOS, s.r.o., AGW HOLDING, a.s., SPOROINVEST, a.s. / ďalej len “nebankový subjekt”/.

Skupina poslancov zdôvodňuje uvedený návrh zákona skutočnosťou, že štát z titulu nečinnosti príslušných štátnych orgánov nesie určitý podiel spoluzodpvednosti za škody, ktoré boli nebankovými subjektami spôsobené občanom- vkladateľom do týchto nebankových subjektov.

Ministerstvo financií Slovenskej republiky nesúhlasí s týmito tvrdeniami, podľa ktorých štát nekonal, nesie určitý podiel spoluzodpovednosti za škody, a že príslušné orgány nekonali podľa zákonov, čím umožnili páchanie trestnej činnosti. Štát na uvedenú situáciu reagoval prijatím mnohých legislatívnych opatrení smerujúcich k obmedzeniu podnikania subjektov, ktoré poskytujú služby ekvivalentné bankovým bez príslušného povolenia.

Ministerstvo financií SR nesúhlasí so schválením návrhu zákona, nakoľko spoločnosti vymedzené v predmete zákona (tzv. nebankové subjekty), vykonávali svoju činnosť v zmysle Obchodného zákonníka, nešlo teda o subjekty finančného trhu, ktoré by mohli Ministerstvo financií SR, Úrad pre finančný trh alebo Národná banka Slovenska na základe v tom čase platných zákonov finančného trhu dohliadať a udeľovať im povolenia a sankcie. Pripomíname, že podľa čl. 2 ods. 2 Ústavy SR „štátne orgány môžu konať iba na základe ústavy, v jej medziach a v rozsahu a spôsobom, ktorý ustanoví zákon“. To znamená, že Ministerstvo financií SR vo vzťahu k tzv. nebankovým subjektom nemohlo zakročiť tak, ako v prípade oprávnenia daného zákonom č. 248/1992 Zb. o investičných spoločnostiach a investičných fondoch voči investičným spoločnostiam. Ďalej pripomíname, že na konanie neštátnych subjektov, teda aj tzv. nebankových subjektov sa vzťahuje čl. 2 ods. 3 Ústavy SR „každý môže konať, čo nie je zákonom zakázané, a nikoho nemožno nútiť, aby konal niečo, čo zákon neukladá“. To znamená, že ak tzv. nebankové subjekty vykonávali činnosť len v zmysle platného Obchodného zákonníka a v tom čase platné zákony finančného trhu im nezakazovali pôsobiť ako pôsobili, zákrok Ministerstva financií SR, Úradu pre finančný trh alebo Národnej banky Slovenska voči týmto subjektom v rovnakom rozsahu ako voči investičným spoločnostiam by nebol v súlade s príslušnými článkami Ústavy SR. Obchodný zákonník nezveril Ministerstvu financií SR oprávnenia ani povinnosti vykonávať dohľad nad činnosťou obchodných spoločností. 

V predmete zákona je vymenovaných len 8 spoločnosti (podľa dostupných údajov Ministerstva financií SR ich bolo 49), ktoré takúto činnosť vykonávali, t. j. išlo by o selektívne odškodnenie, čo nie je v súlade s Ústavou Slovenskej republiky (všetky subjekty sú si rovné pred zákonom).

V týchto prípadoch nešlo o vkladateľov do finančných inštitúcií, ale tichých spoločníkov a členov družstva v zmysle Obchodného zákonníka. Zároveň nešlo o vklady v zmysle zákona č. 483/2001 Z. z. o bankách a o zmene a doplnení niektorých zákonov v znení neskorších predpisov.

V návrhu zákona nie je vymedzený postup, spôsob preukazovania a doklady, ktoré sa vyžadujú na predloženie v žiadosti o čiastočné odškodnenie.

Zároveň nie je v zákone vyriešený stav, keď by boli nároky vkladateľov uspokojené v rámci konkurzného konania. V takomto prípade by bol ten istý vkladateľ uspokojený jednak  podľa zákona č. 328/1991 Zb. o konkurze a vyrovnaní v znení neskorších predpisov a jednak podľa tohto zákona, čo by znamenalo duplicitné odškodnenie.
  
Súčasne upozorňujeme na vyjadrenie Sekcie rozpočtovej politiky Ministerstva financií SR v liste číslo: MF/29536/2005-411 zo dňa 14.12.2005, v ktorom sa okrem iného uvádza, že predložený návrh zákona možno považovať z dôvodu, že zakladá nároky na vecnú a majetkovo-právnu zodpovednosť štátu reprezentovanú Ministerstvom financií SR a ktorú z jeho úrovne nie je možné kvalifikovane analyzovať a finančne kvantifikovať, za výrazne rizikový a dotknutá sekcia vyjadruje s návrhom tohto zákona nesúhlas. 

Ministerstvo financií Slovenskej republiky odporúča vláde Slovenskej republiky vysloviť nesúhlas s návrhom skupiny poslancov Národnej rady Slovenskej republiky na vydanie zákona o čiastočnom odškodnení vkladateľov do nebankových subjektov.